11/04/2024
無綫廣告時間兩度現「靈異畫面」!《玲玲有情報》及《關注關注組》預告後驚現紅衣女!觀眾嚇破膽投訴:以為撞邪
無線前晚於翡翠台播出J2節目《玲玲有情報》預告後出現靈異畫面,唔少網民事後都表示被嚇親,更揚言要向廣播事務管理局投訴。無線電視翡翠台尋晚廣告時段播出J2節目《玲玲有情報》預告,當時正係11時許,之後畫面出現扭曲,播出一條黑媽媽嘅公園片,畫面中見到左上角有一個鞦韆,喺冇人之下不定搖擺,背景有鞦韆鐵鏈摩擦聲同女子笑聲,未幾突然閃出一名紅衣女,非常嚇人。
其後接近零時零分廣告時段,《關注關注組》預告後再現靈異畫面。片中影住一個工廈電梯,同樣係烏燈黑,之後電梯門突然打開,閃爍光管全熄,原本空無一人嘅電梯再彈出一個紅衣人,之後畫面就回復正常。唔少人都喺網上討論,表示被嚇到,留言:「TVB岩岩播左個好恐怖嘅廣告,係唔係得我一個睇到?」、「嚇一嚇,又唔係7月14做咩播咁嘅廣告?」、「冇頭冇尾,諗吓又唔係萬聖節,使唔使出嚟道歉?」、「以為得自己見到。」、「我都睇到,以為我係撞邪。」、「好恐怖,仲要夜晚11點幾,大佬!」
恐怖廣告逐格睇,慎入!
觀眾都猜測點解會出現呢啲恐怖片段,有網民認為係有有員工「作反」,向公司表達不滿加插影片嚇觀眾。據知,恐怖片段係為梁思浩主持嘅新節目靈異版《東張西望》做宣傳,網民都唔buy,表示要投訴:。「真實觀眾反應真係驚,玩大咗啦。」、「填form俾通訊事務管理局投訴tvb。」、「根據過往案例,好大機會罰錢。」
轉載自: 晴報